b'\n_START_ARTICLE_\nDen baltiske landrygg\n_START_PARAGRAPH_\nDen baltiske landrygg er en rundt 200 kilometer bred rekke av morene\xc3\xa5ser som ligger parallelt med s\xc3\xb8rkysten av \xc3\x98stersj\xc3\xb8en fra Jylland til Estland. Det h\xc3\xb8yeste punktet er Wie\xc5\xbcyca, s\xc3\xb8rvest for Gda\xc5\x84sk, p\xc3\xa5 329 moh. I Tyskland blir den vestligste delen av landryggen oftest kalt Den nordlige landrygg, etter dens beliggenhet i landet._NEWLINE_Landryggen utgj\xc3\xb8r den vestligste delen av Den \xc3\xb8steuropeiske slette og den nordlige delen av Det nordeuropeiske lavlandet. Den ender ved Finskebukta i nord\xc3\xb8st. Mot \xc3\xb8st g\xc3\xa5r den over i De hviterussiske h\xc3\xb8yder, mens den i s\xc3\xb8r\xc3\xb8st gradvis synker ned mot lavlandet i Polesie. Mot s\xc3\xb8r faller terrenget ned mot det vidstrakte Wis\xc5\x82a-bekkenet. Mot s\xc3\xb8rvest og vest g\xc3\xa5r landryggen over i Den nordtyske slette og i nordvest faller terrenget mot vest fra \xc3\xa5slandet i Schleswig-Holstein til Nordsj\xc3\xb8en._NEWLINE_Den baltiske landryggen krysses av elvene Oder, Wis\xc5\x82a, Nemunas og Daugava. Blant landskapene som omfattes av landryggen er, fra vest mot \xc3\xb8st, Angeln, Schwansen, H\xc3\xbcttener Berge, D\xc3\xa4nischer Wohld, Holsteinische Schweiz, Mecklenburgische Seenplatte, Det pommerske innsj\xc3\xb8plat\xc3\xa5 og De masuriske sj\xc3\xb8er._NEWLINE_Jordsmonnet i de lavere delene av landryggen er fruktbart og gir grunnlag for h\xc3\xb8yproduktivt jordbruk. Rekkene av innsj\xc3\xb8er og \xc3\xa5srygger er popul\xc3\xa6re ferieomr\xc3\xa5der. Omr\xc3\xa5dene med fattigere, sandig jordsmonn er i stor grad dekket av granskoger, som for eksempel Schorfheide, Tucholaskogen og Rominckaskogen.'